CELEX: 52022PC0162
Language: lt
Date: 2022-03-31
Title: Pakeistas pasiūlymas EUROPOS PARLAMENTO IR TARYBOS REGLAMENTAS kuriuo dėl didesnio išankstinio finansavimo iš REACT-EU išteklių iš dalies keičiamas Reglamentas (ES) Nr. 1303/2013 ir Reglamentas (ES) Nr. 223/2014

EUROPOS KOMISIJA
            Briuselis, 2022 03 31
            COM(2022) 162 final
            2022/0096(COD)
            
            Pakeistas pasiūlymas
            EUROPOS PARLAMENTO IR TARYBOS REGLAMENTAS
            kuriuo dėl didesnio išankstinio finansavimo iš REACT-EU išteklių iš dalies keičiamas Reglamentas (ES) Nr. 1303/2013 ir Reglamentas (ES) Nr. 223/2014
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  2022 m. kovo 23 d. Europos Komisija priėmė pasiūlymą dėl teisėkūros procedūra priimamo akto, kuriuo iš dalies keičiami reglamentai (ES) Nr. 1303/2013 ir (ES) Nr. 223/2014 siekiant numatyti išskirtinius ir tikslinius pakeitimus, reaguojant į Rusijos Federacijos invaziją į Ukrainą ir jos tolesnį poveikį Europos Sąjungai ir ypač keliems jos rytiniams regionams. 
               
               
                  Šiuo pasiūlymu buvo siekiama suteikti papildomą išankstinį finansavimą 2014–2020 m. programoms, remiamoms sanglaudos politikos fondų ir Europos pagalbos labiausiai skurstantiems asmenims fondo (EPLSAF) lėšomis, mokėtinomis pagal iniciatyvą „REACT-EU“, finansuojamą pagal Europos ekonomikos gaivinimo priemonę „NextGeneration EU“.
               
               
                  Komisija jau buvo ėmusis veiksmų, kad padėtų valstybės narėms šioje srityje, įgyvendindama savo 2022 m. kovo 8 d. pasiūlymą dėl sanglaudos veiksmų pabėgėliams Europoje (CARE). 
               
               
                  2022 m. kovo 24–25 d. susitikime Europos Vadovų Taryba aptarė Rusijos karinę agresiją prieš Ukrainą ir susitikimo išvadose paprašė Komisijos „rengti papildomus pasiūlymus siekiant sustiprinti ES paramą“, kad būtų „užtikrinta, jog būtų galima greitai sutelkti ES finansavimą pabėgėliams ir tiems, kurie juos priima“.
               
               
                  Siekdama reaguoti į šį prašymą, Komisija teikia šį pasiūlymą, kuriuo iš dalies keičiamas 2022 m. kovo 23 d. pasiūlymas dėl teisėkūros procedūra priimamo akto. Kadangi vienas iš veiksmingiausių būdų greitai sutelkti finansavimą – pasinaudoti supaprastintu išlaidų apmokėjimu, kuriuo sudaromos sąlygos lengviau ir greičiau panaudoti sanglaudos politikos lėšas ir kartu sumažinti administracinę naštą, šiuo pasiūlymu nustatomas naujas vieneto įkainis. Valstybės narės gali naudoti šį naują vieneto įkainį, kad palengvintų asmenų, kuriems pagal Tarybos įgyvendinimo sprendimą (ES) 2022/382 suteikta laikinoji apsauga, pagrindinių poreikių ir bazinės paramos finansavimą visose valstybėse narėse, kuriose šie asmenys būna. Vieneto įkainis gali būti naudojamas iš viso ne daugiau kaip 13 savaičių nuo asmens atvykimo į Europos Sąjungą datos.
               
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Iš dalies pakeistas pasiūlymas dera su bendra Europos struktūriniams ir investicijų fondams ir EPLSAF nustatyta teisine sistema ir yra susijęs tik su tiksliniais ir išimtiniais reglamentų (ES) 1303/2013 ir (ES) Nr. 223/2014 pakeitimais. Pasiūlymu taip pat papildomas ankstesnis šio reglamento pakeitimo pasiūlymas pagal 2022 m. kovo 8 d. Komisijos pasiūlymą dėl CARE, taip pat visos kitos priemonės, kuriomis siekiama reaguoti į dabartinę precedento neturinčią padėtį.
               
            
            
               •Suderinamumas su kitomis Sąjungos politikos sritimis
            
            
               
                  Pasiūlyme numatyti tik tiksliniai ir išimtiniai Reglamento (ES) Nr. 1303/2013 ir Reglamento (ES) Nr. 223/2014 pakeitimai ir jis dera su kitomis Sąjungos politikos sritimis.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Pasiūlymas grindžiamas Sutarties dėl Europos Sąjungos veikimo 175 straipsnio 3 dalimi ir 177 straipsniu.
               
            
            
               •Subsidiarumo principas (neišimtinės kompetencijos atveju) 
            
            
               
                  Kadangi valstybės narės vienos negali deramai spręsti problemų, kylančių dėl labai didelio iš Ukrainos atvykstančių asmenų skaičiaus, ir kadangi jas spręsti būtų geriau Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali numatyti didesnę išankstinio finansavimo sumą, mokėtiną pagal REACT-EU, ir numatyti naują supaprastinto išlaidų apmokėjimo vieneto įkainį.
               
            
            
               •Proporcingumo principas
            
            
               
                  Pasiūlymu numatomi išimtiniai ir tiksliniai pakeitimai, kuriais neviršijama tai, kas būtina siekiant tikslo numatyti didesnę išankstinio finansavimo sumą, mokėtiną pagal REACT-EU, ir numatyti naują vieneto įkainį siekiant remti priemones, skirtas migracijos problemoms, kylančioms dėl Rusijos Federacijos karinės agresijos, spręsti ir atitinkamai naštai valstybių biudžetams sumažinti, kad savo ruožtu būtų sudarytos sąlygos sutelkti investicijas reaguojant į didelio masto visuomenės sveikatos krizę, darančią poveikį regionų ekonomikos augimui.
               
            
         
         
            
               •Priemonės pasirinkimas
            
            
               
                  Reglamentas yra tinkama priemonė siekiant numatyti didesnę išankstinio finansavimo sumą, mokėtiną pagal REACT-EU, ir sukurti naują vieneto įkainį siekiant reaguoti į šias precedento neturinčias aplinkybes.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas / tinkamumo patikrinimas
            
            
               
                  Netaikoma
               
            
            
               •Konsultacijos su suinteresuotosiomis šalimis
            
            
               
                  Pasiūlymas grindžiamas aukšto lygio keitimusi nuomonėmis su kitomis institucijomis ir valstybėmis narėmis. Viešos konsultacijos nebūtinos, nes nereikia atlikti poveikio vertinimo.
               
            
            
               •Tiriamųjų duomenų rinkimas ir naudojimas
            
            
               
                  Netaikoma
               
            
            
               •Poveikio vertinimas
            
            
               
                  Poveikio vertinimas atliktas rengiant pasiūlymą dėl reglamentų (ES) Nr. 1303/2013 ir (ES) Nr. 223/2014. Dėl numatomo tikslinio pakeitimo, kuriuo siekiama reaguoti į kritinę situaciją, atskiro poveikio vertinimo atlikti nereikia.
               
            
            
               •Reglamentavimo tinkamumas ir supaprastinimas
            
            
               Netaikoma
            
            
               •Pagrindinės teisės
            
            
               Netaikoma
            
            
               4.POVEIKIS BIUDŽETUI
            
            
               
                  Siūlomas 2022 m. kovo 23 d. Komisijos pasiūlymo pakeitimas neturi poveikio įsipareigojimų asignavimams pagal 2021–2027 m. DFP.
               
               
                  Naujo vieneto įkainio naudojimas padėtų pagreitinti lėšų išmokėjimą.
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
         
         
            
               
                  Priemonių įgyvendinimas bus stebimas ir apie jį bus pranešama taikant reglamentuose (ES) Nr. 1303/2013 ir (ES) Nr. 223/2014 nustatytus bendruosius ataskaitų teikimo mechanizmus.
               
            
            
               •Aiškinamieji dokumentai (direktyvoms)
            
            
               
                  Netaikoma
               
            
            
               •Išsamus konkrečių pasiūlymo nuostatų paaiškinimas
            
            
               
                  Siūlomu 2022 m. kovo 23 d. Komisijos pasiūlymo pakeitimu numatoma sukurti naują vieneto įkainį ir taip paremti priemones, skirtas migracijos problemoms, kylančioms dėl Rusijos Federacijos karinės agresijos, spręsti.
               
            
            
               2022/0096 (COD)
            
            
               Pakeistas pasiūlymas
            
            
               EUROPOS PARLAMENTO IR TARYBOS REGLAMENTAS
            
            
               kuriuo dėl didesnio išankstinio finansavimo iš REACT-EU išteklių iš dalies keičiamas Reglamentas (ES) Nr. 1303/2013 ir Reglamentas (ES) Nr. 223/2014
            
            
               Komisijos pasiūlymas COM(2022) 145 iš dalies keičiamas taip:
            
            
               (1)pavadinimas pakeičiamas taip: 
            
            
               „EUROPOS PARLAMENTO IR TARYBOS REGLAMENTAS
            
            
               kuriuo dėl didesnio išankstinio finansavimo iš REACT-EU išteklių ir vieneto įkainio nustatymo iš dalies keičiamas Reglamentas (ES) Nr. 1303/2013 ir Reglamentas (ES) Nr. 223/2014“;
            
            
               (2)įterpiama ši (5a) konstatuojamoji dalis:
            
            
               „be to, siekiant supaprastinti Europos struktūrinių ir investicijų fondų naudojimą ir sumažinti valstybių narių administracijoms ir paramos gavėjams tenkančią administracinę naštą sprendžiant migracijos problemas, kylančias dėl Rusijos Federacijos karinės agresijos, reikėtų nustatyti vieneto įkainį. Šis vieneto įkainis turėtų palengvinti asmenų, kuriems vadovaujantis Tarybos įgyvendinimo sprendimu (ES) 2022/382
                  1
                ir Tarybos direktyva 2001/55/EB
                  2
                suteikta laikinoji apsauga ar kita derama apsauga pagal nacionalinę teisę, pagrindinių poreikių ir bazinės paramos finansavimą visose valstybėse narėse, kuriose šie asmenys būna 13 savaičių nuo jų atvykimo į Europos Sąjungą. Vadovaujantis 2022 m. kovo 8 d. Komisijos pasiūlymu dėl sanglaudos veiksmų pabėgėliams Europoje (CARE), valstybės narės taip pat gali taikyti šį vieneto įkainį naudodamosi [Reglamento (ES) Nr. 1303/2013 98 straipsnio 4 dalyje] numatyta galimybe finansuoti tokius veiksmus iš ERPF lėšų remiantis ESF taikytinomis taisyklėmis, be kita ko, kai naudojami REACT-EU ištekliai. Naudodamosi vieneto įkainiu valstybės narės turėtų užtikrinti, kad jos turi nustačiusios reikiamas procedūras dvigubam tų pačių išlaidų finansavimui išvengti;“;
            
            
               (3)1 straipsnyje prieš 1 dalį įterpiama ši dalis: 
            
            
               „1)
                     įterpiamas šis 68c straipsnis: 
            
            
               68c straipsnis 
            
            
               Veiksmams, kuriais sprendžiamos migracijos problemos, kylančios dėl Rusijos Federacijos karinės agresijos, taikomas vieneto įkainis
            
            
               Įgyvendinant veiksmus, kuriais sprendžiamos migracijos problemos, kylančios dėl Rusijos Federacijos karinės agresijos, valstybės narės į mokėjimo paraiškose deklaruotas išlaidas gali įtraukti vieneto įkainį, susijusį su asmenų, kuriems vadovaujantis Tarybos įgyvendinimo sprendimu (ES) 2022/382 ir Tarybos direktyva 2001/55/EB suteikta laikinoji apsauga ar kita derama apsauga pagal nacionalinę teisę, pagrindiniais poreikiais ir bazine parama. Tas vieneto įkainis yra 40 EUR per savaitę už kiekvieną asmens buvimo atitinkamoje valstybėje narėje visą savaitę ar savaitės dalį. Vieneto įkainis gali būti naudojamas iš viso ne daugiau kaip 13 savaičių nuo asmens atvykimo į Europos Sąjungą datos. 
            
         
         
            
               Šiuo pagrindu apskaičiuotos sumos šio reglamento taikymo tikslais laikomos paramos gavėjams išmokėta viešąja parama ir tinkamomis finansuoti išlaidomis.“;
            
            
               (4)1 straipsnio 1 dalis tampa 2 dalimi, o 2 dalis tampa 3 dalimi;
            
            
               (5)1 straipsnis papildomas šia dalimi: 
            
            
               „4)
                     131 straipsnio 2 dalis pakeičiama taip:
            
            
               2. Į mokėjimo paraišką įtraukiamos tinkamos finansuoti išlaidos pagrindžiamos apmokėtomis sąskaitomis faktūromis arba lygiaverčiais įrodomaisiais apskaitos dokumentais, išskyrus paramos formas, nurodytas šio reglamento 67 straipsnio 1 dalies pirmos pastraipos b–e punktuose, šio reglamento 68 straipsnyje, 68a straipsnyje, 68b straipsnyje ir 68c straipsnyje, šio reglamento 69 straipsnio 1 dalyje ir 109 straipsnyje bei ESF reglamento 14 straipsnyje. Tų formų paramos atveju mokėjimo paraiškoje nurodytos sumos yra taikytinu pagrindu apskaičiuotos išlaidos.“
            
            
               Priimta Briuselyje
            
            
               
                  Europos Parlamento vardu
                        Tarybos vardu
               
               
                  Pirmininkė
                        Pirmininkas
               
            
         
         
            
                  
                     (1)
                  
                        2022 m. kovo 4 d. Tarybos įgyvendinimo sprendimas (ES) 2022/382, kuriuo pagal Direktyvos 2001/55/EB 5 straipsnį nustatoma, kad iš Ukrainos yra perkeltųjų asmenų masinis srautas, ir pradedama taikyti laikinoji apsauga (OL L 71, 2022 3 4, p. 1–6).
               
               
                  
                     (2)
                  
                        2001 m. liepos 20 d. Tarybos direktyva 2001/55/EB dėl minimalių normų, suteikiant perkeltiesiems asmenims laikiną apsaugą esant masiniam srautui, ir dėl priemonių, skatinančių valstybių narių tarpusavio pastangų priimant tokius asmenis ir atsakant už tokio veiksmo padarinius pusiausvyrą (OL L 212, 2001 8 7, p. 12).